《和东坡四时词》
元代·刘诜

燕子轻寒生院落，佳人自卷猩红幕。楼头风细堕杨花，帘下日长添绣萼。

缬纹酒晕透琼肌，双陆初赢笑问谁？閒绾同心当户立，不知花影满春衣。

幕波微皱回廊永，酒阑手枕珊瑚冷。槐影横阶午簟凉，榴花满地风帘静。

梅酸未试意先颦，倦拂琵琶拨未匀。纨扇半閒冰椀冻，翠禽两两下窥人。

瓶浸双头连颗绿，画阑閒却青奴竹。微凉半下水晶帘，坐看疏萤度高屋。

夜静楼风时动扃，隔墙一叶落虚庭。血色鸳罗裁未就，月明处处起砧声。

烛暗睡轻闻画角，玉盆脂水红冰薄。深户无风绣幄垂，小瓶一片梅花落。

辘轳隔屋转伊鸦，云母香猊晕宿霞。报道卷帘寒雾重，午妆才试翠钿花。

作者简介：（1268—1350）吉安庐陵人，字桂翁，号桂隐。性颖悟，幼失父。年十二，能文章。成年后以师道自居，教学有法。江南行御史台屡以遗逸荐，皆不报。为文根柢《六经》，躏跞诸子百家，融液今古，四方求文者日至于门。卒私谥文敏。有《桂隐集》。